લગ્ન થાય પછી છોકરીઓની દોસ્તીમાં ફર્ક આવી જાય છે. છોકરા સાથેની દોસ્તીની વાત તો દૂરની છે, છોકરી સાથેની દોસ્તીમાં પણ ધ્યાન રાખવું પડે છે. બહેનપણી યાદ આવે ત્યારે કોઇ કોઇ વખત ફોન પણ થઇ શકતો નથી. હવે જમાનો ઘણો બદલાયો છે, હવેનો યંગસ્ટર્સ સમજે છે કે પત્નીના છોકરા દોસ્ત હોઇ શકે. પત્ની પણ પતિની છોકરીઓ દોસ્ત હોય એ સ્વીકારે છે, આમ છતાં જો કોઇ સાથે વધુ નજદીકિયા હોય તો સવાલો થાય જ છે. પત્ની તેના છોકરા દોસ્તની વધુ વાતો કરે તો પણ પતિને શંકા નહીં તો સવાલો તો થાય જ છે. મારી પત્નીને તેની સાથે ફક્ત દોસ્તી જ હશે ને? કેટલી દોસ્તી હશે એ વિશેના પ્રશ્નો પણ પુરુષને પજવતા રહે છે. પત્નીઓ પણ આવું કરવામાંથી બાકાત હોતી નથી. કઇ છોકરીનો મેસેજ આવ્યો? એણે કેમ આવું લખ્યું? તારે અને એને કેવા રિલેશન્સ હતા? ક્યારેક મજાકમાં તો ક્યારેક કટાક્ષમાં એવું કહેવાતું હોય છે કે લે, તારી સગલીનો ફોન છે. શંકાને આપણે પઝેસિવનેસ જેવું રૂપાળું નામ પણ આપી દેતા હોઇએ છીએ. નો ડાઉટ, એવાં કપલ્સ પણ છે જેને એક-બીજા પર પોતાના કરતાં પણ વધુ ભરોસો હોય છે, પતિ કે પત્નીની દોસ્તીને દોસ્તીની નજરેથી જ જુએ છે, જોકે આવાં કપલ્સની સંખ્યા બહુ ઓછી છે. પતિ કે પત્નીના કારણે જૂની દોસ્તી છોડી કે તોડી હોય એવા પણ અનેક કિસ્સાઓ છે. અમુક કિસ્સામાં તો પત્નીએ પતિના છોકરા ફ્રેન્ડ સાથે દોસ્તી તોડાવી હોય છે. એવા માણસ સાથે ક્યાં દોસ્તી રાખે છે? એ ઘરે આવે એ મને નથી ગમતું. પતિને કે પત્નીને રાજી રાખવામાં ઘણા લોકોએ પોતાની દોસ્તીની બલિ ચડાવી દીધી હોય છે.